J E G Y Z Ő K Ö N Y V

Készült: Sály Község Önkormányzatának Képviselő-testülete 2025. szeptember 9-én 9.00 órai kezdettel tartott nyílt üléséről.

Az ülés helye: Sály Község Önkormányzatának házasságkötő terme.

Jelen vannak: Hócza József polgármester*,* Szente Imre alpolgármester,Farkas Zoltán, Kolossa Sándor, dr. Nagy Jánosné, Szabó Valéria és Vanczák Róbert képviselők.

Hócza József polgármester: Megállapította, hogy az ülés határozatképes, az ülést megnyitotta.

Meghívottak: Dr. Molnár Sándor jegyző, dr. Molnár Nikoletta aljegyző, Jerseyné Csép Erzsébet, a Sályi Hétszínvirág Óvoda és Konyha Igazgatója.

Jegyzőkönyvvezető: Dr. Molnár Nikoletta aljegyző.

Jegyzőkönyvhitelesítőknek: Szente Imre alpolgármestert és Vanczák Róbertképviselőt kérte fel.

Hócza József polgármester: köszöntötte a megjelenteket. Bemutatta a képviselő-testületnek dr. Molnár Nikoletta aljegyzőt, aki augusztus 1-jétől látja el az aljegyzői feladatokat.

Dr. Molnár Nikoletta aljegyző: bemutatkozásában elmondta többek között, hogy Vatta településről érkezett. Bízik benne, hogy hatékonyan fogja tudni segíteni a munkát. Bármilyen kérésük, kérdésük van, keressék bizalommal.

Hócza József polgármester: jó munkát kívánt aljegyző asszonynak. Majd ezt követően ismertette a megtárgyalásra kerülő javasolt napirendet.

JAVASOLT N A P I R E N D

1./ Jelentés a lejárt határidejű testületi határozatok végrehajtásáról.

Előadó: Hócza József polgármester.

2.**/** Beszámoló aSályi Hétszínvirág Óvoda és Konyha 2024/25. nevelési évben végzett tevékenységéről.

Előadó: Jerseyné Csép Erzsébet igazgató.

3./ Sály Község Önkormányzata Helyi Esélyegyenlőségi Programja felülvizsgálatának elfogadása.

Előadó: Hócza József polgármester.

4./ A szociális célú tűzifa támogatás helyi szabályairól szóló rendelet megalkotása.

Előadó: Hócza József polgármester.

5./ Indítványok, javaslatok.

6./ Települési támogatások elbírálása. (zárt ülés)

Hócza József polgármester: kérte a képviselő-testületet, hogy fogadják el a napirendi javaslatot, jegyzőkönyvvezető, jegyzőkönyvhitelesítők személyére tett javaslatot.

A képviselő-testület egyhangúlag elfogadta

a napirendet, valamint a jegyzőkönyvvezető és jegyzőkönyvhitelesítők személyére tett javaslatot.

Elfogadásra került napirendi pontok:

1./ Jelentés a lejárt határidejű testületi határozatok végrehajtásáról.

Előadó: Hócza József polgármester.

2.**/** Beszámoló aSályi Hétszínvirág Óvoda és Konyha 2024/25. nevelési évben végzett tevékenységéről.

Előadó: Jerseyné Csép Erzsébet igazgató.

3./ Sály Község Önkormányzata Helyi Esélyegyenlőségi Programja felülvizsgálatának elfogadása.

Előadó: Hócza József polgármester.

4./ A szociális célú tűzifa támogatás helyi szabályairól szóló rendelet megalkotása.

Előadó: Hócza József polgármester.

5./ Indítványok, javaslatok.

6./ Települési támogatások elbírálása. (zárt ülés)

**Napirend tárgyalása**

1./ Jelentés a lejárt határidejű testületi határozatok végrehajtásáról.

Előadó: Hócza József polgármester.

Hócza József polgármester: a lejárt határidejű testületi határozatok végrehajtásáról szóló jelentés kiküldésre került a képviselők részére. Amennyiben kérdés, hozzászólás az előterjesztéssel kapcsolatosan nincs, kérte, fogadják el a lejárt határidejű testületi határoztok végrehajtásáról szóló jelentést.

A képviselő-testület a lejárt határidejű testületi határozatok végrehajtásáról szóló jelentést elfogadta, 7 igen, 0 nem szavazattal, 0 tartózkodással:

**Sály Község Önkormányzata Képviselő-testületének**

**674/2025.(IX.9.) sz. határozata**

Tárgy: Jelentés a lejárt határidejű testületi határozatok végrehajtásáról.

A jelentést a képviselő-testület elfogadta.

2.**/** Beszámoló aSályi Hétszínvirág Óvoda és Konyha 2024/25. nevelési évben végzett tevékenységéről.

Előadó: Jerseyné Csép Erzsébet igazgató.

Jerseyné Csép Erzsébet igazgató: köszöni a meghívást. Az óvoda szakmai munkájáról szóló beszámoló részletes, mindenre kiterjedő. Az esetlegesen felmerülő kérdésekre a választ meg fogja adni.

Hócza József polgármester: tanárként tudja, hogy a halmozottan hátrányos helyzetű gyermekek oktatása, nevelése a pedagógusok számára nehéz feladat. Köszöni az óvoda nevelőtestületének erőn felüli munkáját.

Dr. Nagy Jánosné képviselő: Sályban mindenki kemény munkát végez. Látható, hogy a gyermeklétszám fogyó tendenciát mutat. Átlagosan 59 fő gyermekkel számolhatnak az óvodai intézményben. A hiányzásokra fokozottan oda kell figyelni. A kislétszámú csoportokban fokozottan oda kell figyelniük az iskolai életmódra történő felkészítésre. Azonosulniuk kell a gyermekek egyéni problémáival, s ilyen esetekben még több figyelemmel, gondoskodással kell ellátni a nevelési munkát, még többet kell foglalkozni az érintett óvodáskorú gyermekekkel. Arról értesült, hogy a gyermekétkeztetésnél az adagok mennyiségével elégedetlenek. A felnőttek kötelező étkezésénél ez hogyan alakul?

Jerseyné Csép Erzsébet igazgató: kevés az adatok mennyisége, nem tudják kiosztani. Legutóbb is 52 gyermeket számolva, 13,5 l leves helyett kaptak 10,5 litert, valamint 6,25 l tej helyett 5 liter tejet. Egy alsó csirkecombot nem tudnak 3 gyermek részére adagolni. Az óvodában dolgozók nem étkeznek, az otthonról hozott ételt eszik. Gondot okoz többek között az is, hogy az óvoda nem rendelkezik készpénz állománnyal, s a költségvetést ugyan ismerik, de tisztábban kellene látniuk, hogy miből is gazdálkodnak. A konyhával, illetőleg a dolgozókkal fennálló feszültség nehezen kezelhető.

Dr. Molnár Sándor jegyző: felhívta a figyelmet arra, hogy aki az óvodai-nevelési intézményben dolgozik, az minden esetben kötelező étkezőnek számít. A kötelező étkezők térítési díját a képviselő-testület határozza meg. A kötelező étkezők számára normális felnőtt adagot kell biztosítani. A gyermekek csak színhúst kaphatnak. A mennyiségeket a konyhának tartania kell, ugyanúgy, mint a maghőmérsékletet is. A gyermekétkeztetése vonatkozó 2 ismert jogszabályt be kell tartani. A köznevelési intézmény egyszemélyi felelős vezetője gyakorolja a munkáltatói jogokat a konyhai személyzet felett is.

Dr. Molnár Nikoletta aljegyző: az óvodai intézményben dolgozók kötelező étkezők, ha ez eddig nem így működött, azt rendbe kell tenni. Továbbá az intézménybe otthonról hozott ételt nem is vihetnek be.

Dr. Nagy Jánosné képviselő: első helyen be kell tartani a vonatkozó szabályokat a kötelező étkezőknél is. Nem volt helyes pedagógiai módszer, hogy az óvodapedagógus, kisegítő személyzet nem ebédelt együtt a gyermekekkel.

Hócza József polgármester: az óvoda és konyha közötti feszültségről, a kialakult konfliktusokról beszélniük kell. Tisztázni kell az összeütközések okát. Az intézmény önálló költségvetési szerv, azonban a gazdálkodási tevékenységet az önkormányzat, mint fenntartó látja el. Többrétegű, összetett dolog a gazdálkodás. Készpénzfizetési eszközzel az óvoda nem rendelkezik. Minden számlát kiegyenlít az önkormányzat időben, s különös módon odafigyel, hogy az intézmény működése zavartalan legyen. 3 új játékkal bővítették az óvodai játékokat. Udvari játékok elhelyezéséhez jelentős gép földmunkát kellett biztosítaniuk. Valamennyi játék engedélyeztetésre került, tanúsítványt kaptak, 7.000.-Ft/tanúsítvány áron. Emelkedtek a bérek és az esélyteremtési illetményrész. Szeptembertől az átfedési idő is kifizetésre kerül. Az utóbbi hónapokban 2.000.000.- Ft-ot biztosítottak az óvodai intézmény karbantartására. Elkészült a felújított csoportszoba. Az előző évben történt a teljes festés. A konyha a központi főzőkonyhán megkezdte működését. 1 fő óvodapedagógus augusztus 31-ével elment. Az álláshely meghirdetésre került.

A TÉR-rendszerben a vezető értékelte a pedagógusokat, a polgármester pedig a vezetőt. A rendszer arra szolgált, hogy lehessen differenciálni a bérekben.

Jerseyné Csép Erzsébet igazgató: eddig az óvoda mostohagyermek volt. Most már mindent megkapnak, sokkal jobbak a működési körülmények. Az áramfogyasztásnál megtakarítás jelentkezik, a gázfelhasználás viszont nagyon magas. A fűtési idény bevezetése előtt viszont szükséges a fűtési rendszer átvizsgálása. Egyéb tekintetben pedig megállapítható, hogy egyéb működési költségek is terhelik az óvoda költségvetését. Jelentős segítséget jelent, hogy a ROSSMANN rendszeresen támogatja az óvodát gyümölcsökkel és háztartási termékekkel. Plusz feladatot jelent, hogy fejlesztő pedagógust és gyógypedagógust biztosítaniuk kell adott esetekben. Logopédust legalább heti egy alkalommal.

Kolossa Sándor képviselő: javasolta, hogy a fejlesztő pedagógussal kapcsolatosan vegyék fel a kapcsolatot a helyi mozgásjavító intézménnyel.

Hócza József polgármester: a fejlesztő pedagógus alkalmazását óraadó megbízással meg lehet oldani. Az óvoda igazgatójának fel kell vennie a kapcsolatot a Mezőkövesdi Tankerületi Központ Igazgatójával. A pedagógia munkában hiányosságok tapasztalhatók, figyelemmel kell lenni arra, hogy a vezetői teendők, intézkedések a pedagógiai munkából időt vonnak el. Erre tekintettel kell megszervezni és elkészíteni a csoportbeosztást.

Javasolta a képviselő-testületnek, hogy fogadják el a Sályi Hétszínvirág Óvoda és Konyha 2024/25. nevelési évben végzett tevékenységéről szóló beszámolót.

A képviselő-testület a Sályi Hétszínvirág Óvoda és Konyha 2024/25. nevelési évben végzett tevékenységéről szóló beszámolót 7 igen, 0 nem szavazattal, 0 tartózkodással elfogadta.

 **Sály Község Önkormányzata Képviselő-testületének**

**675/2025.(IX.9.) sz. határozata**

Tárgy: Sályi Hétszínvirág Óvoda és Konyha 2024/25. nevelési évben végzett tevékenységéről szóló beszámoló.

A beszámolót a képviselő-testület elfogadta. (A beszámoló a jegyzőkönyv mellékletét képezi.)

3./ Sály Község Önkormányzata Helyi Esélyegyenlőségi Programja felülvizsgálatának elfogadása.

Előadó: Hócza József polgármester.

Hócza József polgármester: ismertette a határozati javaslatot. Részeletesen szólt egyes intézkedésekről, az intézkedési tervben megfogalmazott célokról. Így például a közfoglalkoztatás szervezéséről, dologi kiadásokról. A következő évben is folytatják a közfoglalkoztatási tevékenységet a mélyszegénységben élők és romák esélyegyenlősége érdekében is. Továbbá Az óvodai intézményben szabadidős foglalkozásokhoz óvodai kültéri játékok beszerzése is történt, zöldfelületek kialakítása, meglévő zöldfelület felújítása is folyamatos. Azonban a gyermekeket, amíg a kerítés nem rendezett nem viszik ki szabadidős foglalkozásra a meglévő zöldfelületre.

A képviselő-testület a Helyi Esélyegyenlőségi Program felülvizsgálatát megtárgyalta, s az alábbi határozatot hozta 7 igen, 0 nem szavazattal, 0 tartózkodással:

**Sály Község Önkormányzata Képviselő-testületének**

**676/2025.(IX.9.) sz. határozata**

**Tárgy: Helyi Esélyegyenlőségi Program felülvizsgálata.**

Sály Község Önkormányzata 2023. október 12-én fogadta el az önkormányzat Helyi Esélyegyenlőségi Programját és az ahhoz tartozó Intézkedési Tervet.

A 639/2023.(X.12.) önkormányzati határozattal elfogadott Helyi Esélyegyenlőségi Program felülvizsgálata megtörtént.

Intézkedések felülvizsgálata

1. **Mélyszegénységben élők és romák esélyegyenlősége**
2. **Közmunkaprogram szervezése, tovább folytatása**

Az intézkedési tervnek megfelelően folyamatos a közmunkaprogram, melyre a célterületet tekintve jelentős számú igény van. Az eltelt időszak alatt minden évben benyújtásra kerültek a közfoglalkoztatási pályázatok. A programok folyamatosan futnak, a rövidtávú elképzelések teljesítésre kerültek, mely által csökken a munkanélküliek száma.

**Az intézkedés folyamatos. Határidő: 2027. december 31. Módosítást nem igényel.**

1. **Infrastrukturális fejlesztés, belterületi közútfejlesztés Sály, József A. út lakóút felújítása**

Az intézkedésben megfogalmazott célok teljesültek, a tervezett pályázati projekt megvalósult, **TOP-plusz-1.2.3-21-BO1-2022-00006 pályázatból.**

**Az intézkedés 100 %-os mértékben megvalósult, kitűzött célok elérésre kerültek.**

**Egyenlő esélyű hozzáférés a szolgáltatások igénybevételéhez.**

**Fenntartása folyamatos. Az intézkedésben megfogalmazott határidő: 2028.09.15.**

**Módosítást nem igényel.**

1. **Gyermekek esélyegyenlősége**
2. **Esélyteremtés érdekében a hátrányos helyzetű tanulók támogatása**

Az általános iskolában a halmozottan hátrányos helyzetű tanulók száma kiemelkedően magas.

Kitűzött célok: a halmozottan hátrányos helyzetű gyermekek felzárkóztatása, továbbtanulási esélyeinek növelése, családok szociális nehézségeinek visszaszorítása.

Az önkormányzat képviselő-testülete ezen intézkedést folyamatosan figyelemmel kíséri, odafigyelve a családok anyagi nehézségeire, a tanulók felzárkóztatására, az egyenlő esélyekhez való hozzáféréshez. Anyagi támogatás, táboroztatás, ismeretek bővítése folyamatos.

**Így ezen intézkedésnél sincs szükség újabb módosításra.**

**Fenntartása folyamatos, határidő: 2028.09.27.**

1. **Az óvodai intézményben szabadidős foglalkozásokhoz óvodai kültéri játékok beszerzése, zöldfelületek kialakítása, meglévő zöldfelület felújítása**

**A gyermekek kültéri szabadidős foglalkozásához nem áll elegendő zöldfelület rendelkezésre.**

A megfogalmazott intézkedés, a megvalósítás folyamatos. Módosítást nem igényel.

**Az intézkedés folyamatos. Határidő: 2028.09.15. Módosítást nem igényel.**

1. **A nők esélyegyenlősége**
2. **Munkaerő-piaci esélyek növelése, munkavállalás és gyermekvállalás összeegyeztetése, a 3 éves kor alatti gyermekek napközbeni ellátásának biztosításával**

Bölcsődei intézmény létesítése. Folyamatos. Módosítást nem igényel.

A kivitelezési munkák folyamatosak. A kivitelezési szerződés módosítása van folyamatban, tervezett beüzemelés: 2026.09.01.

**Az intézkedés folyamatos. I. ütemben betervezett Határidő: 2025. június 30. Határidő módosításra került: 2026.09.01.**

1. **Baba-mama programok szervezése, tanácsadás**

**Tanácsadás, szemléletformálás, kismamák szabadidejének tartalmas és hasznos eltöltése, aktív részvételük a közösségi életben már eredményesen megvalósult.**

**Baba-mama klub szervezése folyamatos.**

**Az intézkedés folyamatos. Határidő módosítva: 2026.09.30.**

1. **Az idősek esélyegyenlősége**
2. **Az idősek szabadidejének hasznos eltöltése**

**Az idősek szabadidejének hasznos eltöltésére nem áll rendelkezésre elegendő aktív pihenésre használható művelődési célú szolgáltatási hely és rekreációs zöldfelület.**

**Az intézkedés folyamatos, határidő: 2028.09.15.**

 **Módosítást nem igényel.**

1. **Az idősek életminőségének javítása**

**Idősek, egyedül élő idősek életminőségének romlása veszélyeztetettségük miatt.**

**Cél: egyenlő esélyek a jobb életminőség eléréséhez, annak megtartásához.**

**Határidő: 2027.12.31. Módosítást nem igényel.**

1. **A fogyatékkal élők esélyegyenlősége**
2. **Integrált Közösségi Szolgáltató Tér segítségével elektronikus ügyintézés lehetőségének biztosítása, olvasósarok működtetése, közművelődési programok szervezése, közösségi internet hozzáférés**

**A kitűzött célok elérése halad, megvalósulás folyamatos.**

**Az intézkedés folyamatos. Határidő: 2028.09.15. Módosítást nem igényel.**

Az esélyegyenlőségi szempontok érvényesülése tekintetében is hangsúlyos volt az elmúlt 5 évben megvalósult fejlesztések korszerűsítése. Kiemelendő, hogy valamennyi célcsoportot érintően hatalmas értékteremtő, a helyi esélyegyenlőség szempontjából igencsak releváns fejlesztések valósulhattak meg.

**A lakosság mindennapi életminőségének javítása, az infrastruktúra fejlesztése érdekében pályázati források megragadásával és saját forrás biztosításával igyekezett az önkormányzat ezeket a fejlesztési elképzeléseket megvalósítani.**

Az elmúlt években sikeres pályázatok eredményeként több, nagy horderejű projekt valósulhatott meg Sályban.

**Intézmények fejlesztése:**

A közelmúltban fejeződött be az **egészségügyi komplexum felújítása**, valamint az egykori művelődési ház funkcióját betöltő épületben a **községi konyha és ebédlő kialakítása** az épület teljes külső-belső rekonstrukciójával.

Hasonlóképpen az orvosi rendelő és a hozzátartozó szolgálati lakás is teljes külső-belső korszerűsítést nyerhetett.

Továbbá Magyar Falu Programból 2x2 millió forintot sikerült új orvosi eszközök beszerzésére fordítani, így elmondható, hogy az igényes belső- és külső környezeten kívül a tárgyi feltételek is teljes mértékben biztosítottak. Minden eszköz rendelkezésre áll a gyógyító munka végzéséhez.

Az iskolásokat is szolgáló **konyha projekt** is befejeződött. Itt kapott helyet az ebédlő és a kiszolgáló helyiségek, valamint a konyha. Most zárul le az új eszközök beszerzésének folyamata, a konyha beüzemelésre vár. 2025. szeptember 1-jétől innen történik az óvoda- iskola, s az országos beiskolázású oktatási intézmény, általános iskola- és óvoda gyermekétkeztetése, valamint munkahelyi és vendégétkeztetés, s a szociális étkeztetés biztosítása is.

Magyar Falu Programból elnyert támogatásból sikerült a nemrég felújított óvoda udvarát rendezni, illetőleg új udvari játékokat beszerezni.

Az alapfokú oktatási-nevelési intézmény felújítása, energetikai korszerűsítése befejeződött, úgy a kastélyiskola, mint a tornatermes általános iskola. Az önkormányzati fejlesztéseken kívül a Tankerületi Központ is fejlesztéseket hajtott végre.

A Magyar Falu Program keretében meghirdetett: A nemzeti és helyi identitástudat erősítése című pályázati kiírásra benyújtott pályázat is helyt kapott, melynek keretében a közösségi ház is  felújítást nyerhet a biztosított 15 millió forintos támogatási összegből. A kivitelezési munkák befejezést nyertek. Az épület fenntartása folyamatos.

**Közterületek:**

Hosszú évek óta folyamatosan, szakaszokra bontva kerülnek megerősítésre a partfalak, illetőleg sikerült pár hidat is felújítani hazai forrásból, valamint folyamatosan haladunk az önkormányzati utak felújításával is.

Legutóbb a Tél utca útfelújítása történhetett meg. Ez évben TOP Plusz pályázat került benyújtásra a József Attila utca útépítéséhez. A pályázat elbírálására várunk.

Ezen kívül Magyar Faluprogramból járda anyag támogatás felhasználása valósul meg a Kossuth Lajos és a Tavasz utcát összekötő gyalogjárdára vonatkozóan.

Szintén a közlekedést és a turizmust segítheti majd, ha elkészül a bükkaljai kerékpárút, amely Sályt is érinteni fogja.

**Vagyonvédelem**

Önerőből bővült 22 új kamerával a jó pár évvel ezelőtt hazai forrás felhasználásával kiépített térfigyelő kamerarendszer.

**Munkagépeket, járműveket szereztek be**

Az önkormányzat járműparkja folyamatosan gyarapszik, főként közterületek karbantartását segítő munkagépekkel, eszközökkel. Az önkormányzat fejlesztési igényt nyújtott be a Versenyképes Járások Program keretében, autó beszerzésre.

**A képviselő-testület részletesen áttekintette az esélyegyenlőségi programot, az intézkedési tervet. A Helyi Esélyegyenlőségi Programban megvalósításra tervezett intézkedések teljesítése folyamatos, időarányos, amely intézkedésnél a határidő módosítása szükséges volt, a módosítás az intézkedéseknél megtörtént. Ennek tekintetében a képviselő-testület megállapította, hogy a Helyi Esélyegyenlőségi Programban szereplő intézkedések esetében a még megvalósításra váró tervek realizálása a programban tervezettek szerint folyamatosan megtörténik. Új intézkedés meghozatalára nem került sor.**

**A képviselő-testület megbízta a polgármestert, hogy intézkedjen a szükséges módosítások Helyi Esélyegyenlőségi Programban történő átvezetéséről.**

Felelős: Hócza József polgármester

Határidő: Folyamatos

4./ A szociális célú tűzifa támogatás helyi szabályairól szóló rendelet megalkotása.

Előadó: Hócza József polgármester.

Hócza József polgármester: a rendelet tervezetét a képviselők megkapták, kérte annak megtárgyalását, majd a szociális célú tűzifa támogatás helyi szabályairól szóló rendelet elfogadását.

Dr. Molnár Sándor jegyző: a kérelmek elbírálásánál nézni kell a szociális rászorultságot, azt, hogy kit kell előnyben részesíteniük.

Szente Imre alpolgármester: javasolta, hogy csak azon rászorultaknak ítéljenek meg szociális célú tűzifát, akik valóban fával fűtenek.

Dr. Molnár Nikoletta aljegyző: a szociális célú tűzifában részesülő személy a tűzifát nem értékesítheti, ez szerepel a rendelettervezetben is.

Vanczák Róbert képviselő: a kiszállított fát le kell fotózni, hogy valóban odajut-e a fa, ahová megítélésre került. Ez a legutóbb is jó megoldás volt.

Dr. Molnár Nikoletta aljegyző: a fotó készítésével ellenőrzésre kerülhet, hogy a tűzifa ne kerüljön eladásra.

A képviselő-testület a szociális célú tűzifa támogatás helyi szabályairól szóló rendeletet 7 igen, 0 nem szavazattal, 0 tartózkodással elfogadta.

**5/2025.(IX.10.) önkormányzati rendelet**

a szociális célú tűzifa támogatás helyi szabályairól.

 A rendeletet a képviselő-testület elfogadta.

 A rendelet a jegyzőkönyv mellékletét képezi.

5./ Indítványok, javaslatok.

BURSA HUNGARICA Felsőoktatási Önkormányzati Ösztöndíjrendszer

Hócza József polgármester: javaslattal élt a képviselő-testület felé a BURSA HUNGARICA Felsőoktatási Önkormányzati Ösztöndíjrendszerhez való csatlakozást támogatva.

A képviselő-testület 7 igen, 0 nem szavazattal, 0 tartózkodással az alábbi határozatot hozta:

**Sály Község Önkormányzata Képviselő-testületének**

**677/2025.(IX.9.) sz. határozata**

Tárgy: A hátrányos szociális helyzetű felsőoktatási hallgatók, illetőleg Felsőoktatási tanulmányokat kezdő fiatalok támogatására létrehozott BURSA HUNGARICA Felsőoktatási Önkormányzati Ösztöndíjrendszer 2026. évi pályázati fordulójához való csatlakozás.

A képviselő-testület a BURSA HUNGARICA Felsőoktatási Önkormányzati Ösztöndíj Pályázat 2026. évi fordulójához való csatlakozásról szóló előterjesztést megtárgyalta.

Sály Község Önkormányzata úgy határozott, hogy csatlakozik a BURSA HUNGARICA Felsőoktatási Önkormányzati Ösztöndíjrendszer 2026. évi pályázati fordulójához, s az Általános Szerződési Feltételeket e l f o g a d j a, s kötelezettséget vállal arra, hogy a pályázatok kiírása, elbírálása és folyósítása során maradéktalanul az Általános Szerződési Feltételekben foglaltaknak megfelelően jár el.

A képviselő-testület felkérte a polgármestert a pályázat bonyolítására.

Felelős: Hócza József polgármester

Határidő: Folyamatos

Közművelődési rendelet felülvizsgálata:

Hócza József polgármester: szükségszerű volt a közművelődésről szóló rendelet felülvizsgálata. Egyéb tekintetben pedig új közösségi színterekkel is bővült a rendelet. A rendelettervezet a képviselők részére megküldésre került, javasolta annak megtárgyalását és elfogadását. Új közösségi színtérként került felvételre a Sályi Napok rendezvényen átadásra került Dr. Barsi Ernő Hagyományőrző Ház, a Gárdonyi Géza Tájház, s a hamarosan átadásra kerülő új könyvtár.

A képviselő-testület a közművelődésről szóló rendeletét 7 igen, 0 nem szavazattal, 0 tartózkodással elfogadta:

**6/2025.(IX.10.) önkormányzati rendelet**

a közművelődésről.

 A rendeletet a képviselő-testület elfogadta.

 A rendelet a jegyzőkönyv mellékletét képezi.

Egyéb bejelentések

Központi Főzőkonyha beüzemelése

Népkonyha áthelyezése

Hócza József polgármester: tájékoztatta a képviselő-testületet, hogy az új központi főzőkonyha megkezdte működését, s már működik a 2 tálaló konyha is. Lényegesen jobb körülmények között dolgoznak. Szeptember 1-jétől a mozgásjavító iskola diákjainak napi ötszöri étkeztetése is erről a konyháról történik. Ehhez dietetikus szakács felvételére kellett sort keríteniük, Lukács Istvánné személyében. A Versenyképes Járások Program keretében gépjármű beszerzésére pályáztak. A pályázat elnyerte a helyét, 5.000.000 Ft-os támogatást kaptak. Ebből az összegből az ételszállításra alkalmas, elektromos járművet (Dacia Spring) fognak beszerezni. Jelenleg Szamkó Andor közfoglalkoztatott az OPEL járművel szállítja az ebédet. A konyha kapacitása még több szociálisan rászoruló idős étkeztetését kielégítené, ezért fel kell mérniük ismételten az igényeket, s az étkezők számát bővíteni kell.

Ellenőrzésre került továbbá a Sály, Rózsavári u. 39. sz. alatti önkormányzati ingatlan, amely a NÉPKONYHA-nak ad helyet. Alkalmatlannak találták a helyiséget az étel kiosztására. Az ételosztásra az egyházi tulajdonú, egykori napköziotthonos ebédlő konyha részét javasolták, amely azonban nem felelt meg minden kritériumnak. Megoldásként az új központi főzőkonyha épületéből tudják majd megoldani az étel kiosztását.

Dr. Molnár Nikoletta aljegyző: az ebédosztásra a jelenlegi, Rózsavári utcai önkormányzati tulajdonú ingatlan teljesen alkalmatlan. Az épületbe való bejutás is balesetveszélyes, nincs mosdó, kézmosási lehetőség. Az étel kiosztására alkalmas helyiséget kell biztosítani.

Hócza József polgármester: Elsősorban az egyházi tulajdonú, egykori napköziotthonos ebédlő konyha részét szerették volna felújítani, ez azonban idő hiányában nem megoldható, továbbá a felújítás jelentős költségekkel is járna. Így a Sály, Kossuth u. 74-76. szám alatti önkormányzati tulajdonban lévő, új központi főzőkonyha épületében az önkormányzati közüzemi étkeztetés mellett a népkonyhai szolgáltatás időben és térben teljesen elkülönülve megvalósításra kerülhet.

A képviselő-testület 7 igen, 0 nem szavazattal, 0 tartózkodással hozzájárulását adta ahhoz, hogy a Népkonyha áthelyezésre kerüljön a Sály, Kossuth L. u. 74-76. sz. alatti központi főzőkonyha épületébe, melyről az alábbi határozatot hozta:

**Sály Község Önkormányzata Képviselő-testületének**

**678/2025.(IX.9.) sz. határozata**

**Tárgy:** Népkonyha működtetése.

Sály Község Önkormányzata és az **Észak-Magyarországi Központ** (székhely: 3534 Miskolc, Bertalan u. 4. sz., engedélyes neve: Észak-Magyarországi Szociális Centrum Mezőkövesdi Telephely, adószám: 19234601-1-05, képviselő neve: Csobán Györgyné (továbbiakban: **Fenntartó**) **együttműködési megállapodást kötnek. Megállapodnak abban, hogy Sály település közigazgatási területén szociális étkeztetés alapszolgáltatás népkonyha altípusának megvalósításában együttműködnek.**

1. A szolgáltatás a többször módosított, a szociális igazgatásról és szociális ellátásokról szóló 1993. évi III. tv. *(továbbiakban: Sztv.)* 57. §. (1) bekezdésének c) pontja (*étkeztetés*), valamint az 1/2000. (I.7.) SzCsM rendelet 23. § (1) bekezdés szerinti népkonyhai szolgáltatás. Az ellátásban részesítendők köre a szakmai szabályok körébe tartozó személyek.
2. Az Önkormányzat ezen együttműködési megállapodás aláírásával hozzájárul ahhoz, hogy a Fenntartó **Sály** településen népkonyhai szolgáltatást nyújtson. Az Önkormányzat a hozzájárulását az Sztv. 134/G. § (5) bekezdés alapján teszi.
3. Az Önkormányzat kijelenti, hogy a tulajdonát képezi a **Sály, 882. helyrajzi szám** alatt nyilvántartott; a valóságban **3425 Sály, Kossuth Lajos utca 74-76.** szám alatti ingatlan.
4. Az együttműködési megállapodás a Fenntartó, az 1. pontban meghatározott ***szolgáltatáshoz szükséges működési engedélyének jogerőssé válásának napjától, határozatlan időtartamra jön létre.***
5. Az Együttműködő felek megállapodnak, hogy az Önkormányzat, a fentiekben meghatározott ingatlant (a szolgáltatáshoz szükséges részét) a Fenntartó részére engedélyese útján működtetett szolgáltatásnyújtás megvalósítására **ingyenes használatba** adja, napi legalább 3 óra időtartamban.
6. A keletkezett hulladék elszállításáról az **Önkormányzat** gondoskodik.
7. Az ingatlan rovar- és rágcsálóírtásáról az **Önkormányzat** gondoskodik.

A képviselő- testület megbízza a polgármestert az együttműködési megállapodás aláírásával.

 Felelős: Hócza József polgármester.

 Határidő: Folyamatos.

Hócza József polgármester: szólt arról, hogy szépen lezajlott a falunap. Ennek költségei kb. 2.500.000.-Ft-ra tehetőek. Jelentős összeg jött össze szponzoroktól, 1.175.000.-Ft összegben. Sikeres volt a rendezvény, 84 főre terítettek. Van, amit legközelebb másképp kell tervezni, talán a kulturális és falunapi részt legközelebb külön kell választani. A negatívumokat javítják, s tanulnak a hibákból. Összességében azonban minden szempontból jól sikerült a rendezvény.

Örömét fejezte ki, hogy Magyar Falu Program keretében járda felújításra pályáztak, a pályázat elnyerte a helyét, s közel 5.000.000.-Ft támogatásban részesülnek, mely támogatásból bitumenes járda készül a Gárdonyi Géza utcában, a Magtár épületig.

Bejelentette továbbá, hogy a művelődési ház bejáratánál kerül elhelyezésre az ATM. Itt a bejárat melletti betonrészt bővíteni kellett, s kamera elhelyezése is indokolt.

A körzeti megbízotti iroda áthelyezésre kerül a művelődési házba, a polgárőr irodába. Alkalmassá kell tenni a helyiséget az iroda fogadására, ajtók, ablakok rácsozása szükséges. Október 1-jén kerül sor az átadó rendezvényre.

Könyvtár átadóra kerül sor szeptember 18-án, 13.00 órától. Az ünnepség vendégei lesznek: Rózsa Dávid az MNMKK Országos Széchenyi Könyvtár főigazgatója, Varga Gábor a II. Rákóczi Ferenc Könyvtár igazgatója. A könyvtárat átadja: Vincze Máté a Kulturális és Innovációs Minisztérium, Közgyűjteményekért és Kulturális Fejlesztésekért Felelős Helyettes Államtitkára. Az átadó ünnepségen szerepelnek az óvodások és általános iskolások, s Karády István előadóművészt láthatják. Majd a megnyitó után a házasságkötő teremben rendeznek fogadást.

Tervei szerint az Idősek Napi ünnepség megrendezésére idén november 20-án kerülne sor. Az idősek megajándékozása pedig Karácsonyra történne.

A közmeghallgatást pedig november 19-én tartanák meg a művelődési házban.

A belterületi csapadékvízelvezetés projektjének kivitelezési munkái hamarosan elkezdődnek. Ez a Geszti utcát és Suha Bertalan (Deák F. utca) mellett húzódó árok vízelvezetését fogja érinteni.

Tájékoztatta a képviselő-testületet, hogy újabb illegális szemétlerakás történt, kb. 4 m3 mennyiségben.

Bejelentette a képviselő- testületnek, hogy a Sályért Egyesület szüreti bált rendez szeptember 13-án. Ehhez kérték, hogy az önkormányzat segítsen termet biztosítani.

Mivel közösségi célra kérték az épületet, azt biztosította. Természetesen csak az ebédlő részt és a mosdót használhatják.

Téli időszakban, fűtési idényben határozzanak majd meg bérleti díjat.

Dr. Nagy Jánosné képviselő: aki kéri a termet, feleljen annak rendjéért, állagának megtartásáért.

Kolossa Sándor képviselő: a Sályért Egyesület javaslatot tett a „Tiszta udvar, rendes ház” cím alapításáról és adományozásáról. A köztisztasági mozgalom elindítására a képviselő- testület egyetértésével javaslatot tesz.

Dr. Nagy Jánosné képviselő: az egyesület az ötletgazda, vigye végig az elképzelést. Az önkormányzat milyen forrásból biztosítja a táblák elkészítését? Okafogyottnak tartja az ötletet, személy szerint nem helyezne ki szívesen ilyen táblát háza falára. Adjanak inkább gyümölcsfát minden családnak, amit elültetnek otthonuk udvarán.

Vanczák Róbert képviselő: a táblák elkészítése jelentős anyagi vonzattal jár, a testület nézze meg, hogy miből és milyen költséget tud erre fordítani.

Farkas Zoltán képviselő: nem tartja jó ötletnek az egyesület kezdeményezését a „Tiszta udvar, rendes ház” cím alapítására vonatkozóan.

Szabó Valéria képviselő: javasolta, hogy nevezzenek inkább a „Tiszta Virágos Falu” – elnyerésére.

Hócza József polgármester: a tervezet szerint az emléktábla egy elismert személynek 5 évente egy alkalommal adományozható. A legutóbbi bejárásuk alkalmával is kevés szemetes ingatlant találtak. És voltaképpen az egyesület az elismerés anyagi vonzatát, a tábla készítését az önkormányzatra hárítja. Ennek először tisztázniuk kellene az anyagi vonzatát. Jobb ötletnek tartja, ha a kiemelkedően szép portákat kiemelik, és pénzjutalomban részesítik az ingatlantulajdonost. Vagy akár az iskola udvarán ültessenek fát minden újszülött gyermeknek.

Kolossa Sándor képviselő: jó ötletnek tartja a fák ültetését, minden újszülött gyermeknek ültessenek fát, legyen minden gyermeknek fája. Bár, tudni kell, ehhez megfelelő térre van szükség.

Visszavonja az egyesület javaslatát. A „Virágos Falu” pályázat, vagy a faültetés lehetőségét az egyesület megvizsgálja, s tájékoztatni fogja a testületet.

Szüreti bált rendeznek 75 fő részvételével. A dekoráció elkészítéséhez segítséget kér.

A katasztrófavédelmi tervet átnézte, az önkormányzati intézmények alaprajzát kérné segítségként a felülvizsgálathoz.

Szabó Valéria képviselő: kifogásolta, hogy az önkormányzat közfoglalkoztatottjai takarítják a ravatalozó helyiséget, az épület pedig bérbeadásra került. Kérte, hogy Lator településrészen a fahíd mielőbbi rekonstrukciójáról gondoskodjanak. Továbbá hulladéktároló kihelyezését kérik a latori temetőhöz. Lator településrészen található buszmegállóhely kátyus, balesetveszélyes, legalább a kátyúzásról gondoskodniuk kellene. Ugyanígy Latorban a kőbányától felfelé nagyon rossz az út minősége, ez jellemző az Eötvös- telepen és Rozmaring utcában is. A Mozgásjavító Általános Iskolával szemközti kőfal balesetveszélyes. A temetőn is elszaporodtak az ebek, s a fiatalok is ott szórakoznak. A településen pár ingatlan gazdátlan, elhanyagolt. Lengyel Istvánné ingatlanánál továbbra sem megoldott a vízelvezetés. Mizser Istvánék ingatlanánál a híd alatti áteresz tisztítást igényel. Állandó probléma a községben a hangos zenélés, ez legutóbb a Kossuth Lajos utcában fordult elő 2 családnál is. Javasolta továbbá, hogy gondolkodjanak el rajta, hogy hozzanak-e rendeletet a betelepülés szabályozására.

Dr. Molnár Sándor jegyző: a helyi önazonosság védelméről szóló rendelet tárgyában nagyon körültekintően kell eljárni, az ehhez szükséges szakirodalmat tanulmányozásra meg fogja küldeni.

Kolossa Sándor képviselő: a Kossuth Lajos utcán is gondok vannak, Lengyel Ernőné mellett húzódó árok tele van iszappal.

Farkas Zoltán képviselő: javasolta, hogy a temetőben a ravatalozó előtti részt forgalom elől elzárt területként zárják le.

Hócza József polgármester: Szabó Valéria képviselő ravatalozó takarításával kapcsolatos kifogására elmondta, hogy évente egy alkalommal végzi az önkormányzat a nagytakarítást, ez a vállalkozó kérése volt. Egyéb tekintetben pedig a HOMÉLIA Bt. szép összeggel támogatta az önkormányzat rendezvényeit. A latori fahíd rekonstrukciójához megfelelő szakember van, időpontot kell egyeztetniük. A latori buszmegálló kátyúzása ügyében a VOLÁN-nal már tárgyalt. Ideiglenesen a kátyúzásokat elvégzik.

Szamkó Andor sályi lakos megkereste, hogy amennyiben az önkormányzat értékesítené a Sály, Viola u. 10. sz. alatti ingatlanát, azt megvásárolná.

A képviselő- testület megtárgyalta a szóbeli vételi szándékot, azonban a Viola u. 10. sz. alatti önkormányzati ingatlant értékesíteni nem kívánja.

Dr. Nagy Jánosné képviselő: kérdése volt, hogy a közös önkormányzati hivatal 2024. évi gazdálkodási évéből a Sály településre eső megtakarítást megkapták-e? A köztisztviselők bérfejlesztésének mértéke tárgyában a polgármester véleményt nyilvánított-e? Tudomása szerint a Tibolddaróci Közös Önkormányzati Hivatal köztisztviselői 30 %-os bérfejlesztést kaptak július 1-jétől. Azonban a tibolddaróci köztisztviselők 2025. januárjában is bérfejlesztésben részesültek, s július 1-jétől a megemelt bérre kapták a 30 %-os bérfejlesztést. A sályi köztisztviselők a képesítési követelményeknek megfelelnek-e, s áll-e fenn képzési kötelezettség valamely köztisztviselőt érintően? Bán Tibor műszaki ellenőr személyét ritkán látják, zökkenőmentes-e a feladatellátás? Térfigyelő kamerák működnek-e? A rendelő helyiségébe a helyettesítő háziorvos klíma beszerelését kérte. A Dr. Barsi Ernő Hagyományőrző Ház riasztó kódját sokan ismerik, azt meg kellene változtatni.

Hócza József polgármester: a Tibolddaróci Közös Önkormányzati Hivatal zárszámadását 1.800.000.-Ft maradvánnyal fogadták el, ez az összeg került áthozatalra a 2025. évi költségvetésbe. A polgármesterek a maradvány felhasználására vonatkozóan megállapodtak. Sály ez évben 51.000.000.-Ft-ból gazdálkodik. Bán Tibor csak a bölcsőde építésénél működik közre műszaki ellenőrként, ezért láthatják kevés alkalommal a településen. Az egyéb építési ügyek tekintetében a megkötött társulási megállapodás alapján Szeberin István főépítész jár el. A kamerarendszer még nem hibátlan, vannak hiányosságok, van ahol a felvételt nem lehet visszajátszani. A riasztókódokra odafigyelnek, szükség esetén, azt változtatják.

A településen szabálytalanul parkoló kamionosokat fel fogják szólítani.

Dr. Molnár Sándor jegyző: tájékoztatta a képviselő-testületet, hogy a köztisztviselők illetményemelése tárgyában a hatályos, az önkormányzati hivatal létrehozásáról szóló megállapodás alapján jártak el, ahol a polgármester egyetértési jogát gyakorolta. Dr. Nagy Jánosné képviselő információja valós, a tibolddaróci köztisztviselők január hónapban bérfejlesztésben részesültek.

Dr. Molnár Nikoletta aljegyző: képzési kötelezettséggel érintett köztisztviselők: Nyeste- Hindulák Nóra, akinek közigazgatási alapvizsgát kell tennie, valamint a felsőfokú végzettséggel rendelkező Palcsákné Varga Erika, akinek közigazgatási szakvizsga kötelezettsége áll fenn. A következő vizsgákra az érintettek be fognak jelentkezni. Ez kötelező, mert ellenkező esetben jogviszonyuk megszüntethető, s a képzési kötelezettség teljesítéséig bérfejlesztésben sem részesülhetnek.

Tájékoztatta a képviselő-testületet, hogy meghirdetésre került a pénzügyi ügyintézői álláshely. Már most is szép számú érdeklődő van.

Hócza József polgármester: javasolta a képviselő-testületnek, hogy támogassák a családokat nevelési- oktatási támogatással. Aljegyző asszonnyal kidolgozták a támogatás igénylésének részleteit.

A polgármester javasolta a képviselő-testületnek, hogy az óvodai nevelésben részesülő gyermek családját 10.000.-Ft/fő nevelési támogatásban, az általános iskolai tanulmányokat folytató diákok családját 15.000.-Ft/fő oktatási, a középiskolai tanulmányokat folytató diákok családját 20.000.-Ft/fő oktatás, a felsőfokú tanulmányokat folytató diákok családját 25.000.-Ft/fő oktatási támogatásban részesítsék. Egy család, több gyermek esetén maximum 30.000.-Ft/család oktatási támogatásban részesülhet.

A képviselő-testület a javaslatot megtárgyalta, s a kezdeményezéssel egyetértett.

A képviselő-testület megbízta az aljegyzőt, polgármestert, hogy a nevelési- oktatási támogatás igényléséhez szükséges nyomtatványt, tájékoztatót a lakosság részére tegyék elérhetővé.

Hócza József polgármester: a nyílt ülést 13:00 órakor berekesztette. Kérte képviselő-társait, hogy ülésüket zárt ülés formájában folytassák a települési támogatási kérelmek elbírálásával. A képviselő-testület a javaslattal egyetértett.

K.m.f.

Dr. Molnár Nikoletta Hócza József

 aljegyző polgármester

Szente Imre Vanczák Róbert

jegyzőkönyvhitelesítők